Y jareꞌ tak re Jesús xubij chaka yoj re yoj ru-discípulos che kojoc-a chupan re canoa y kojba cꞌa jucꞌan-apo ruchi-yaꞌ,
che yojnabayaj-a chach,
roma rejaꞌ cꞌa yeꞌruban-na can despedir re vinak.
Y tak xeꞌruban-yan can despedir re vinak,
rion cꞌa xjote-a pa rueꞌ re loma chubanic orar.
Y chireꞌ cꞌa cꞌo-va tak xoc-ka re akꞌaꞌ.
Y re canoa re ancheꞌ yojbinak-va yoj re yoj ru-discípulos pa nicꞌaj chic cha re yaꞌ cꞌo-va,
pero re yaꞌ camas nubolkꞌotela-riꞌ y man nuya-ta kꞌij che nibiyin re canoa.
Roma camas cakꞌikꞌ,
mareꞌ man nuya-ta kꞌij cha che choj nibiyin,
xa nutzalabaꞌ.
Y tak nisakar-yam-pa,
re Jesús binak charakan pa rue-yaꞌ,
chin niba-apo kaqꞌuin.
Pero tak yoj re yoj discípulos xkatzꞌat che cꞌo jun pitinak charakan pa rue-yaꞌ,
xsatz kacꞌoꞌx y xkabij:
¡Laꞌ jun xibinel!
xojchaꞌ.
Y cof xojsiqꞌuin roma camas kaxibin-kiꞌ.
Pero re Jesús chaꞌnin xchꞌo-pa chaka,
y xubij:
Man tixibij-iviꞌ.
Xa ja yen re Jesús,
xchaꞌ chaka.
Y tak re Jesús pitinak pa rueꞌ re yaꞌ,
can jareꞌ tak re Pedro xubij-apo cha re Ajaf:
Vo xa ja rat,
can tabanaꞌ cꞌa chukaꞌ chua yen che yimbiyin pa rue-yaꞌ chin yimba-apo cꞌa ancheꞌ yatcꞌo-va,
xcha-apo re Pedro cha re Jesús.
Y re Jesús xubij-pa cha re Pedro:
Catampa cꞌa.
Y re Pedro can jareꞌ xka-ka pa canoa y nibiyin cꞌa pa rueꞌ re yaꞌ chin niba-apo cꞌa ancheꞌ cꞌo-va re Jesús.
Xa jacꞌa tak xutzꞌat che camas cakꞌikꞌ,
xuxibij-riꞌ.
Y tak xunaꞌ can niba-ka chuxeꞌ re yaꞌ,
cꞌareꞌ cof xsiqꞌuin y xubij:
¡Ajaf,
quinacolaꞌ!
Y re Jesús can jareꞌ chaꞌnin xutzꞌam re Pedro y xubij cha:
¿Anchique roma man can-ta xaban confiar-aviꞌ viqꞌuin?
xchoꞌx re Pedro roma re Jesús.
Y tak rejeꞌ xeꞌjote-yan-apo chupan re canoa,
re cakꞌikꞌ xtane-ka.
Y konojel re yojbinak chireꞌ pa canoa can jareꞌ tak xkayaꞌ rukꞌij re Jesús y xkabij cha:
Cꞌaja vocame cꞌa xkatzꞌat che katzij che can ja-va rat re yat Rucꞌajol re Dios.
Y cꞌareꞌ xojakꞌax pa rueꞌ re lago reꞌ y xojapon chupan re lugar rubiniꞌan Genesaret.
Y tak xtamax rach re Jesús chireꞌ coma re achiꞌaꞌ,
rejeꞌ xquilisaj rutzijol chaꞌnin re pa tak lugar re jecꞌo chunakaj re quitenemit,
y re vinak xeꞌquicꞌamala-pa re quiyavaꞌiꞌ.
Y re yavaꞌiꞌ reꞌ can niquicꞌutulaꞌ utzil cha re Jesús che tuyaꞌ kꞌij chique che astapaꞌ xaxe ruchi-rutziak niquitzꞌam chin yeꞌcꞌachoj.
Y can quire-va xbanataj.
Conojel re yavaꞌiꞌ re xeꞌtzꞌamo ruchi-rutziak re Jesús can xeꞌcꞌachoj cha re quiyabil.